Kováčik, Dušan, špeciálny prokurátor Úradu špeciálnej prokuratúry Generálnej prokuratúry SR (2018-06-15):
Dobrý deň prajem. Vážený pán predseda Národnej rady Slovenskej republiky, vážené dámy poslankyne, vážení páni poslanci, v súlade so zákonom o prokuratúre v zmysle § 55d ods. 2 tohto zákona špeciálny prokurátor podáva Národnej rade Slovenskej republiky jedenkrát za rok správu o činnosti Úradu špeciálnej prokuratúry, z ktorej vyplývajú poznatky o stave zákonnosti. V rámci tohto zákonného ustanovenia nie je bližšie uvedené, ako by táto správa mala vyzerať, do akých podrobností by mala zachádzať, resp. čo všetko by táto správa mala obsahovať. Na základe toho vychádzame, vychádzali sme na špeciálnej prokuratúre z predchádzajúcich skúseností za minulé roky a našu správu o činnosti sme rozdelili do siedmich častí a do záveru. V tej prvej časti, základných informáciách, hovoríme o príslušnosti Úradu špeciálnej prokuratúry, kde by som chcel dať do pozornosti ustanovenie § 14 zákona č. 301/2005, teda Trestného poriadku, kde je presne uvedené, čo všetko patrí do pôsobnosti Špecializovaného trestného súdu a teda do pôsobnosti Úradu špeciálnej prokuratúry. Čiže sú to tie najzávažnejšie formy trestnej činnosti, kde od 1. 1. 2017 nám pribudli aj trestné činy extrémizmu. Čo sa týka plnenia úloh špeciálnej prokuratúry, tak táto plní úlohy prokuratúry tak, ako je uvedené v zákone, pričom musím podotknúť, že Úrad špeciálnej prokuratúry, ako aj prokuratúra ako taká sú represívne orgány, ktoré vstupujú do konania až vtedy, ak je odhalené podozrenie z trestného činu, kedy v podstate začína prokurátorský dozor. Prokuratúra nemá oprávnenie ani procesné, personálne, materiálne podmienky na odhaľovanie trestnej činnosti, to je úlohou niekoho iného, najmä v kompetencii Policajného zboru, ktorý má operatívne zložky. Ďalej do pozornosti by som dal, že nielen v zmysle § 14 Trestného poriadku sme oprávnení konať, ale aj pán generálny prokurátor v súlade so zákonom o prokuratúre podľa § 51 môže nám uložiť, že aj v iných veciach, ktoré nepatria do pôsobnosti, môže prokurátor Úradu špeciálnej prokuratúry vykonávať dozor. Ale tu by som chcel upozorniť, že príslušný tam nie je Špecializovaný trestný súd, ale ktorýkoľvek iný príslušný súd, či je okresný, alebo krajský na území celej Slovenskej republiky. Čo sa týka personálnej situácie a personálneho stavu na Úrade špeciálnej prokuratúry, tak určite všetci dobre viete, že na základe prijatého zákona bolo plánovaných 30 miest tabuľkových s tým, že špeciálny prokurátor, požiadal som generálneho prokurátora a následne ten vládu Slovenskej republiky, aby tieto počty boli rozšírené o ďalších päť miest a to práve z dôvodu toho, že od 1. 1. 2017 nám pribudli do našeho portfólia aj trestné činy extrémizmu, kde sme len odhadovali, aký môže byť nápad, a v podstate nás samotných to prekvapilo, že oproti predchádzajúcim rokom do toho 1. 1. 2017 tam došlo k obrovskému nárastu podania tých trestných oznámení, čo sa týkajú extrémizmu, tak z toho dôvodu sme požiadali o päť miest. Bolo vyhovené. V súčasnej dobe je situácia taká, že bolo vykonané výberové konanie. Z deviatich uchádzačov boli piati úspešní s tým, že, bohužiaľ, toto výberové konanie na Úrad špeciálnej prokuratúry trvá zhruba od 6 mesiacov až do 9 mesiacov, lebo títo úspešní kandidáti musia vyplniť žiadosť na NBÚ a musia požiadať o previerku prísne tajné, ktorá trvá zhruba od 6 do 9 mesiacov. Zároveň musia absolvovať potom psychotesty, čiže ak by všetko išlo dobre, predpokladám na jeseň, koncom roka by mohli prví úspešní uchádzači nastúpiť na Úrad špeciálnej prokuratúry. Čo sa týka plnenia úloh aj iných, na medzinárodnom poli treba uviesť, že práve vzhľadom na to, že prokurátori Úradu špeciálnej prokuratúry zastrešujú tie najzávažnejšie trestné činy, ako máme terorizmus, extrémizmus, poškodzovanie finančných záujmov a tak ďalej, tak práve prokurátori sa zúčastňujú na medzinárodnom poli rôznych organizácií, konferencií, seminárov, kde aktívne pôsobia, vystupujú a zároveň títo prokurátori aj robia lektorov na Justičnej akadémii, čiže tých úloh je tam veľmi veľa, čo sa týka prokuratúry. Druhá časť hovorí o stave kriminality. Tu by som bol veľmi stručný. Nechcem vás zaťažovať nejako veľmi číslami, ale ako je vidieť, v roku 2017 oproti predchádzajúcemu roku narástol počet trestných vecí, kde v roku 2017 ich bolo 560 nápad, v 2016 – 321. Aj ten spôsob vybavenia je väčší ako predtým. Pri skladbe trestných činov, uvádzame tam skutočnosti týkajúce sa zločinov úkladnej vraždy, terorizmu, zločineckej skupiny, extrémizmu, poškodzovania cudzej veci. V tejto súvislosti by som sa len pozastavil pri extrémizme, že práve na národnej kriminálnej jednotke bol vytvorený odbor boja proti terorizmu, ktorý sa zaoberá týmito vecami. Čiže to je náš partner pri riešení týchto trestných vecí a je tam veľmi účinná spolupráca. Pri trestných činoch korupcie, tak ako konštatujeme, dochádza k určitej stagnácii oproti roku 2015 aj v ´16., aj teraz v ´17. je tam pokles, ale svojím spôsobom sa zastabilizoval tento pokles v roku 2017, čo sa týka počtu páchateľov, ktorý sa zhruba vyrovnáva s tým rokom 2016. V tejto správe svojím spôsobom sa snažíme aj vysvetliť tieto príčiny, ktoré sú v tej problematike trestných činov korupčných, kde jednoznačne sa dostávame do tej situácie, že naozaj musíme konštatovať, že nie vždy je nejak, dochádza k oznamovaniu týchto trestných činov, pretože tento trestný; tieto trestné činy korupčného charakteru sú veľmi špecifické najmä z pohľadu toho, že naozaj, či ten, kto dáva, alebo kto prijíma, v podstate obidvaja sú svojím spôsobom spokojní, je tam taká obojstranná výhodnosť, ak to máme takto nazvať, čiže očakávať, že niektorý z týchto bude dávať trestné oznámenie, nejak neprichádza veľmi do úvahy. Takže z toho dôvodu je problém. Ďalej by som chcel uviesť, často sa stáva, že za úspešnosť alebo neúspešnosť boja s trestnými činmi korupčnými môže v podstate špeciálna prokuratúra. Ja osobne sa domnievam vzhľadom na to, čo som aj na začiatku povedal, že my sme represívny orgán, my sa dostávame, keď už je spáchaná korupcia. Čiže toto je v podstate úloha celej spoločnosti, nás všetkých, a treba si pozrieť aj najmä strategický plán boja proti korupcii, resp. akčný plán na posilnenie Slovenskej republiky ako právneho štátu, kde sú uvedené povinnosti nielen teda prokuratúry, ale aj ostatných orgánov. Domnievam sa, že svojím spôsobom sa nám veľmi dobre darí aj v rámci trestných činov daňových, kde naozaj sú to veľmi náročné trestné činy, ale práve vďaka tomu, že prokuratúra, ale aj vyšetrovatelia Národnej kriminálnej agentúry dospeli do takého štádia, že zvyšujú svoje vzdelanie aj vo vzťahu k týmto veciam, že sme veľmi úspešní a dokážeme zachrániť veľké prostriedky v podstate pre štát a v tomto smere sme vcelku úspešní. Pri trestnom čine extrémizmu, tu musím opätovne uviesť, že ten nárast bol enormný. Oproti tým predchádzajúcim rokom a vzhľadom na to, že boli vyčlenení iba dvaja prokurátori, tak podávali až takmer nadľudské výkony títo prokurátori a tento trend počtu týchto trestných vecí pokračuje aj v roku 2018. Čiže nielen v ´17., ale aj v ´18. roku naďalej ten nárast tej kriminality je dosť značný. Máme určité nedostatky v rámci trestného stíhania právnických osôb, ale tu sme aj v našej správe zdôraznili práve ten, tú skutočnosť, že pri okruhu trestných činov, za ktoré zodpovedajú právnické osoby, zákonodarca taxatívnym spôsobom vymenoval, aké trestné činy to majú, ale práve opomenuli tam tie trestné činy, ktoré sú podľa nás veľmi, veľmi dôležité, ktoré by tam mali byť. A práve od 1. januára 2017 nastala zmena, doplnili sa tieto veci, takže ja predpokladám, že aj v tejto oblasti budeme mať nejaké výsledky. V súčasnej dobe sú to iba stíhané právnické osoby vzhľadom s korupciou. V súvislosti teda s korupciou, čiže nie s nejakými ekonomickými trestnými činmi, majetkovými, daňovými, ale s korupciou. Pevne verím, že v roku 2018 sa nám zadarí teda aj iné veci postihovať. V tretej časti svojej správy hovoríme o činnosti Úradu špeciálnej prokuratúry pred začatím trestného stíhania, tzv. register Gn, kde v podstate vybavujeme trestné oznámenia od občanov, od právnických osôb a tuná je tak isto vidieť, že v roku 2017 došlo k nárastu podania týchto trestných oznámení aj nárastu vybavenia, kde sa stretávame už dlhoročne svojím spôsobom s takým problémom, že tieto trestné oznámenia väčšinou sú nekonkrétne, bez dostatočného popisu skutku. Ak toto trestné oznámenie podáva fyzická osoba, kde je uvedené meno, máme možnosť ho zavolať, máme možnosť doplniť toto trestné oznámenie. V tej časti, ak sú to anonymné trestné oznámenia, ktoré takisto, samozrejme, vybavujeme, už je ten problém trocha väčší. Nie je možnosť nadviazať kontakt, nie je možnosť doplniť toto oznámenie a častokrát, hovorím, tieto oznámenia v podstate sú takého charakteru, tak ako uvádzame vo svojej správe, že či už je to v rámci súdneho konania, alebo kde, ten oznamovateľ napíše, že podozrivé sú osoby skorumpované, že určite berú oplatky, ak tak rozhodli v jeho konaní, že on bol neúspešný, že tá druhá strana určite musela podplatiť. Čiže takýchto oznámení máme veľmi veľa. Na strane druhej musím pochváliť, čo sa týka práve trestných činov poškodzovania finančných záujmov, tak tieto oznámenia sú takmer vždy dôvodné, vždy na základe týchto oznámení sú kompletné oznámenia veľmi dobre spracované. My na základe týchto oznámení môžme začať trestné stíhania, môžme preradiť túto vec do registra Gv. Štvrtá časť. Činnosť Úradu špeciálnej prokuratúry v prípravnom, to je ten register Gv, kde napadlo 560 vecí, čiže je to ten zvýšený nárast oproti predchádzajúcemu. V tejto časti hovoríme o podstate činnosti prokurátorov Úradu špeciálnej prokuratúry, najmä cez § 230 Trestného poriadku o oprávneniach prokurátora pri výkone dozoru, kde uvádzame počty vykonaných previerok, počty pokynov, počty sťažností obvinených, čo prokurátor všetko v podstate v rámci tej svojej činnosti robil, aké podania dal, aká úspešnosť tam bola. V piatej časti, spolupráca s políciou, práve uvádzame tie skutočnosti, o ktorých som už hovoril pri hospodárskej a majetkovej trestnej činnosti. Jednoducho vyžadujú tieto; odhaľovanie tejto trestnej činnosti si vyžaduje vysokú odbornosť policajtov a ich znalosti nielen z oblasti trestného práva, ale aj z oblasti mimo trestných právnych noriem, osobitne daňové, obchodné, finančné právo. Tuná je vidieť, že v rámci seminárov, ktoré sa vykonávajú, že tá úroveň tých vyšetrovateľov a, samozrejme, aj prokurátorov rastie, že sa oboznamujú s touto problematikou, aj keď je to niekedy veľmi zložité. Nie je to jednoduché, ale práve na základe toho, že tá úroveň ide hore, je v podstate spätne odrazom toho aj výsledok týchto trestných vecí, že sa nám to darí realizovať a že sme úspešní pri realizácii týchto trestných vecí. Šiesta časť, činnosť úradu špeciálnej v súdnom konaní. Tam v podstate rozoberáme tie skutočnosti, koľko bolo odsúdených ľudí, aká je tá úspešnosť na súde, koľko bolo podaných odvolaní, čiže sú to tie štatistické údaje. V siedmej, poslednej časti, aplikačné, organizačné, personálne, návrhy opatrení. V tých aplikačných problémoch, tak ako nás, policajtov sa týkajú v podstate veci, kde nie je rovnaký názor a pohľad na vec. Uvádzame tu určité príklady, ktoré sú tam uvedené, čiže akým spôsobom sa riešia tieto veci, čo nám nejakým spôsobom marí našu prácu, keď nie je jednotnosť postupu všetkých senátov a všetkých sudcov rovnaká. Opätovne musím sa vrátiť k tým našim organizačným problémom, a to je práve Špecializovaný trestný súd a pracovisko Banská Bystrica, kde naozaj naďalej pretrvávajú tie problémy, kde je sudca pre prípravné konanie v celej Banskej Bystrici, zhruba 50 % pojednávaní v Banskej Bystrici, kde keď sú lehoty, tak zhruba o dve-tri hodiny sa nám tie lehoty krátia, aby sme stihli tento návrh priniesť do Banskej Bystrice. Čiže aj z toho hľadiska ekonomického je táto situácia nie dobrá, ale roky už o tom hovoríme. Aj nejaké prísľuby boli, ale nič sa tam absolútne nemení. Čo sa týka personálnych problémov, o tých som hovoril, že požiadali sme o navýšenie. Vzhľadom na to, že s najväčšou pravdepodobnosťou vyzerá, že európsky prokurátor, táto problematika bude zrealizovaná a bude vytvorený a podľa vyjadrení pána generálneho prokurátora aj táto problematika by mala skončiť na Úrade špeciálnej prokuratúry, tak sme sa rozhodli, že zhruba v mesiaci august alebo, resp. po lete opätovne budem iniciovať návrh pánovi generálnemu, aby požiadal vládu Slovenskej republiky o navýšenie ďalších piatich prokurátorov a to vzhľadom k tomu, aby sme mali taký určitý časový predstih, nakoľko tie výberové konania trvajú tak dlho. Takže aj v tomto prípade sa budeme snažiť navýšiť počty, aby sme tieto problémy zvládli, ktoré budú na nás a budú určite, si myslím, náročné, ak bude európsky prokurátor zriadený. Pod bodom d) tohto bodu sú uvedené návrhy opatrení, čiže presunúť úkony sudcu pre prípravné do Pezinku, navýšiť plánované počty a vytvoriť počty asistentov, pretože prokurátori sú zaťažovaní koľkokrát administratívnymi vecami, kde naozaj sú zaťažovaní, že by to mohli aj títo asistenti nejakým spôsobom pomôcť tomu prokurátorovi a za prokurátora nejakým spôsobom vykonať tieto úkony, aby prokurátor sa vyslovene mohol venovať len svojej prokurátorskej činnosti v rámci výkonu dozoru. Na záver je zhodnotenie, že domnievame sa, že úlohy, ktoré má špeciálna prokuratúra alebo mala pred sebou v roku 2017, boli plnené a aj do budúcna zaručuje to personálne obsadenie na Úrade špeciálnej prokuratúry, že všetky tieto úlohy budú plnené aj ďalej. Ďakujem vám veľmi pekne za pozornosť.